Arbeidsbenk

En **arbeidsbenk** er et bord lagt til rette for manuelt arbeid. Det bør være stødig, og ha en behagelig arbeidshøyde for sittende eller stående arbeid. Videre bør det være muligheter for oppspenning, altså en måte å feste arbeidsstykket solid til bordet (for eksempel med skrustikke) slik at det ligger stødig for effektive tak med verktøy og kan bearbeides med begge hender. Det kan også være hendig med muligheter for å oppbevare verktøy nær benken (eksempelvis verktøykasse, verktøyvogn, verktøytavle). Videre bør man ha godt arbeidslys og passelig temperatur og ventilasjon til arbeidet som skal utføres. Noen benker har innebygde verktøy, jigger og måleapparater for å lette arbeidet.

De kan variere fra enkle, flate benker til komplekse design hvor benken kan betraktes som et verktøy i seg selv. Størrelser varierer fra små gullsmedbenker til de enorme benkene som brukes av trappeprodusenter. Designet varierer veldig med hva slags arbeid benken skal brukes til, men de fleste arbeidsbenker har rektangulær bordplate.

## Typer

Noen vanlige typer arbeidsbenker er:

;Portabel: Lette, små og sammenleggbare, vanligvis med innebygde tvinger. Kan tas med dit man skal arbeide, for eksempel på en byggeplass.

;Høvelbenk: Kan brukes til generelt trearbeid, men kan også være spesialisert for ulike typer snekkerarbeid som møbelsnekring og så videre. Vanligvis laget av massivt tre, og har integrerte skrutvinger og klemmemekanismer i tre.

;Kjøkkenbenk
: Horisontal arbeidsflate for matlaging, ofte installert oppå gulvstående skap, med en passende høyde for tilberedning av mat mens man står, for eksempel rundt 90 cm over gulvet.

;Metallarbeid (f.eks. sveisebord, grovmekanikk): Bygget for å tåle gnister fra sliping, sveising, lett støping og smiing. Disse har som regel en skrustikke av metall montert på toppen. Bygget for å tåle tunge arbeidsstykker.

;Elektronikkbenk og finmekanikk: Med utstyr for montering og reparasjon av alt slags elektronisk utstyr. Ofte med egen strømforsyning, multimeter, loddebolt og matte med vern mot elektrostatisk utladning.

;Laboratoriebenk: Til kjemisk og biologisk arbeid. Overflatene er vanligvis laget av kjemisk motstandsdyktige materialer som epoksyharpiks, fenolharpiks, polyeten med høy tetthet (HDPE) eller rustfritt stål. Noen av disse benkene har også enkel betjening av vann, gass og strøm enten innebygd eller i nærheten.

;Gullsmedbenk: Spesialbygde benker som vanligvis har en smal arbeidsflate i treverk som stikker ut mot arbeideren, og gjør det mulig å jobbe presist med små deler. Under er det vanligvis et brett for å fange opp edelt metallspon eller deler som faller ned. Utformet slik at arbeidsstykket er nær øyehøyde når arbeideren sitter. 


Black_&_Decker_Workmate.JPG|Black & Decker Workmate Plus, en portabel arbeidsbenk, her med malingsflekker og hull etter hobbyprosjekter
Carpenter's_workbench.jpg|En høvelbenk er et eksempel på en arbeidsbenk egnet til blant annet møbelsnekring og trearbeid


## Overflate
Arbeidsflaten er en viktig del av benken. Noen vanlige materialer er:

* Sponplate: Plater laget av bittesmå trepartikler som er limt og trykt sammen. Ofte belagt med melamin eller laminat som gjør dem enkle å tørke av.
* Treverk: Typisk laget av tykk og solid lønn.
* Plast eller laminat
* Stål

## Se også
* Jigg, verktøy for å styre plasseringen av et annet verktøy
* Manuell håndtering av gods, bruk av menneskekroppen til å løfte, senke, bære eller flytte last
* Sokkellist, innfelt rom på bunnen av et møbel for at man kan å stå nærme møbelet uten å sparke tærne i møbelet
* Sprutbeskyttelse, veggplate til kjøkken eller andre arbeidsområder for å lette renhold og beskytte vegger mot smuss

## Referanser